text: Person hentet i helikopter efter ulykke med væltet køretøj
  06 juni 2017 kl. 11.11
  En person er blevet fløjet væk med helikopter efter en ulykke tirsdag middag på Strandvejen i Daugård. 
  Vagtchefen ved Sydøstjyllands Politi bekræfter over for TV SYD, at den tilskadekomne er en mand, der har arbejdet i eller ved en såkaldt dumper i forbindelse med noget træfældningsarbejde på en adresse på Strandvejen i Daugård.
  Politiet kan ikke oplyse nærmere om omstændighederne vedrørende ulykken, men de bekræfter, at køretøjet, en dumper, er væltet i forbindelse med arbejdet. Ulykken skete omkring klokken 11 tirsdag formiddag.
  Manden blev hentet i en redningshelikopter og fløjet til et sygehus, oplyser vagtchef Halfdan Kramer ved Sydøstjyllands Politi. Derudover var der tidligere på dagen flere udrykningskøretøjer på stedet, hvor politiet nu er ved at undersøge, hvad der er sket i forbindelse med ulykken. Politiet kan endnu ikke oplyse nærmere om den tilskadekomnes tilstand.  
  Ifølge TV SYDs oplysninger er manden alvorligt kvæstet med skader på hovedet.
  TV SYD følger sagen.
  